kardosdrur/scandi-wiki huggingface dataset:
Anker Fjord Hospice

Anker Fjord Hospice er et hospice beliggende i Hvide Sande. Det blev indviet i 2006 og har plads til 12 patienter med familie. Navnet skyldes, at hospicets grundplan har form som et anker, og at det ligger med udsigt ud over Ringkøbing Fjord.

Organisation  

Anker Fjord Hospice er som andre hospicer en selvejende institution. Det har driftsoverenskomst med Region Midtjylland. Der er ca. 40 ansatte. Derudover har hospicet tilknyttet 100 frivillige. Der er oprettet en støtteforening for hospicet, der har ca. 1300 medlemmer.

Historie 
Entreprenør Ib Malgaard Lauridsen fra Ringkøbing fik idéen til et hospice på den jyske vestkyst, efter at han selv havde oplevet dødsfald på grund af kræft blandt familien og venner. Her oplevede han at et almindeligt sygehus ikke havde mulighed for at tilbyde de døende nogen former for privatliv.

Da Malgaard Lauridsen fik en blodprop i 2003, indviede han derfor sin familie i idéen om et hospice. Han ville selv donere 20 mio. kr., og tegnede en skitse af den nye bygning, som skulle have form som et anker. Ringkøbing Amt godkendte projektet 1. marts 2005. Hospicet blev tegnet af Ringkøbing-arkitekten Flemming Bay-Jørgensen, og 16. november samme år var der rejsegilde. Rejsegildet var også den sidste gang Ib Malgaard Lauridsen så byggeriet, da han døde i hjemmet i Ringkøbing i januar 2006.

I august 2006 blev Anker Fjord Hospice åbnet med 12 patientlejligheder på hver 60 m2, og alle med udsigt mod øst over Ringkøbing Fjord. Det havde været Lauridsens udtrykkelige ønske, at alle beboerne skulle kunne se solopgangen fra deres lejlighed og føle, at de atter var heldige at vågne op til en ny dag. Den officielle indvielse fandt sted 12. oktober 2006 under overværelse af blandt andre kronprinsesse Mary.

I 2011 tilbragte TV-dokumentaristen Anders Agger seks uger som frivillig på hospicet. Samtidig optog han TV-serien "Sømanden & Juristen - historier fra et hospice", der kom tæt på hverdagen og flere af patienterne på hospicet. Serien blev sendt på DR1 i 2011 og modtog samme år Liv & død-prisen, indstiftet af Landsforeningen Liv & Død. Serien havde høje seertal og blev genudsendt i 2012 og 2013. Ved Danmarks Radios 90-års jubilæum blev den kåret af seerne til den bedste dokumentarserie i DRs historie.

Blandt andet forfatteren Jane Aamund, forfatteren og billedkunstneren Henrik Have, der begge boede på egnen som ældre, og Legofigurens skaber, designeren Jens Nygaard Knudsen tilbragte den sidste tid på hospicet.

Referencer

Eksterne henvisninger 
 Anker Fjord Hospice websted

Hvide Sande
Hospicer i Danmark
Etableret i 2006
Vestfjorden (Nordkap)

Vestfjorden er en fjord på Magerøya i Nordkap kommune i Troms og Finnmark  fylke i Norge.  Fjorden ligger lige øst for selve Nordkap og går 6,5 kilometer mod sydvest til enden af den lille Mefjorden.

Fjorden har indløb mellem Nordkap i vest og Store Stikka i øst. Det kjente landemærket Hornet ligger på vestsiden af fjorden. I den yderste del af fjorden er det holmene Store og Litle Stikka som markerer den østlige grænse, men længere inde går fjorden ind på vestsiden af Børneset. På østsiden af Børneset går Risfjorden ind til Skarsvåg. Inderst i Vestfjorden deler Støvelneset fjorden i to. Vestfjorden fortsætter på vestsiden til enden, mens Mefjorden går på østsiden af næsset. Ved Mefjorden ligger også landemærket . 

Inderst i Mefjorden ligger  et hus, men ellers er det ingen bygninger ved fjorden.

Kilder og henvisninger

Fjorde i Troms og Finnmark
Nordkap
Tufjorden (Nordkap)

Tufjorden (nordsamisk: Irevuotna) er en fjord på nordvestsiden af Magerøya i Nordkap kommune i Troms og Finnmark  fylke i Norge. Den ligger på sydsiden af halvøen hvor selve Nordkapplateauet og Knivskjellodden ligger. Fjorden har indløb mellem Likholmen i nord og Lysøynæringen i syd går tolv kilometer mod sydøst til fiskeværet Tufjorden i enden af fjorden.

Lige øst for Lysøynæringen ligger den lille fjordarm Gampollen. Lidt længere mod øst går Risfjorden mod sydøst.  Fjorden er 129 meter på det dybeste, lige nord for Risfjorden.

I dag er det kun hyttebebyggelse i Tufjord, men før 2. verdenskrig var der mange fastboende familier. I slutningen af 1800-tallet blev der drevet et hvalfangststation i Tufjord.

Kilder og henvisninger

Fjorde i Troms og Finnmark
Nordkap
Kenneth Toft-Hansen

Kenneth Toft-Hansen (født 1982 i Silkeborg) er en dansk kok, der i januar 2019 som den blot anden dansker vandt Bocuse d'Or, det uofficielle kokkeverdensmesterskab.

Han var elev på Munkebo Kro 2000-2004 og har siden arbejdet på en række fremtrædende spisesteder i Danmark. Han er for tiden forpagter af Svinkløv Badehotel, som han driver sammen med sin hustru Louise.

I sit arbejde som kok har Toft-Hansen benyttet 3D-printede forme, der har været udviklet i samarbejde med Teknologisk Institut.

Han har deltaget i EM og VM flere gange og vandt sølv ved EM 2014 og bronze i 2018. Ved Bocuse d'Or blev han i 2015 nummer 6, inden han i 2019 vandt guld. Han blev op til denne konkurrence coachet af den tidligere Bocuse d'Or-vinder, og medejer af den trestjernede Michelin Restaurant Geranium, Rasmus Kofoed.

Referencer 

Kokke fra Danmark
Benny 1

Lasse Green Henriksen (født 31. januar 1991), bedre kendt under sit alias Benny_1, Benny, Hømming og pølsegnaskeren, er en dansk Youtubepersonlighed, som er kendt fra sine gaming- og vlog-videoer, som ofte indeholder emner som Minecraft, vlogs og mange andre spil med sine venner. 

Han er uddannet multimediedesigner. Han har udgivet en bog ved navn Benny_1's normale guide til det paranormale. Derudover er han youtuber hos Gonzo Media.

Historie 
Lasse fik sit gennembrud på YouTube med Gameplay-videoer, hvor han spillede Minecraft på Minecraftserveren My Little Creeper som han ejede med P DOGG. Hans YouTube-kanal har mere end 115.000 følgere.

I et forsøg på at imødekomme forskelligt interesserede publikummer oprettede han den 4. september 2015 en gaming kanal med navnet Benny_1 Ekstra. Lasse har forskellige Minecraft-serier f.eks. GEH v1, v2, v2.5, v3, v4, v5, v6, v7 og senest v8 bl.a. med youtuberne Gex og BrianFromDenmark. Og laver også en del videoer hvor han spiser forskelligt slik fra udlandet.

Referencer

Eksterne henvisninger 
 
 

YouTubere fra Danmark
YouTube-kanaler
Hans Hartvig Seedorffs Stræde

Hans Hartvig Seedorffs Stræde i Aarhus er navngivet til ære for den aarhusianske forfatter Hans Hartvig Otto Seedorff Pedersen (1892-1986). Strædet ligger mellem Rådhuspladsen og Østergade. Dette navn fik gaden i 1977 - der dog ikke mere er et stræde, men en trafikeret gade med buskørsel. Men før dette, havde den haft tre andre navne: Pistolstræde, Asylvej og Asylgade.

Oprindeligt hed den Pistolstræde. Ifølge mundtlige overleveringer opstod dette navn, fordi officerer ved 3. dragonregiment i sin tid havde holdt skydeøvelser med pistol her. Dengang var vejen formentlig kun en toldersti langs Frederiksgades baghaver i lighed med tolderstierne Posthussmøgen og Telefonsmøgen. Første gang Pistolstræde nævnes i vejviseren var i 1876, hvor der kun var én beboer i strædet. I folketællingen for 1890 har strædet to husnumre. I nummer 10 lå Fønns skole med syv beboere: skolelederen Vilhelm Lars Clemens Fønns' fem familiemedlemmer, en husjomfru og en tjenestetyende. Det var en privat skole opført i 1884 for piger og drenge, en af de største privatskoler i Aarhus med næsten 200 elever. I nummer 12 lå børneasylet Børnely med fire beboere, det var tre diakonisser og en tjenestepige.

En af disse var søster Gerda Marie Petersen der kom til at bo her i 57 år - hun startede hjemmehjælpen i Aarhus som blev den første af sin art i Danmark. Denne bygning blev fredet i 2010.

I 1892 ændrede kommunen strædets navn til Asylvej efter det børneasyl, der kom til i 1883. Skoleleder Fønns var ikke tilfreds med navnet, da ordet 'vej' kunne få folk til at tro, at hans skole lå uden for byen. Han foreslog derfor det nye navn skulle være Asylgade. Men det afslog kommunen. I 1930 havde Asylvej stadig kun husnummer 10, nu med nitten beboere og nummer 12 med syv beboere. I denne gamle skolebygning kom Mineralvandsfabrikken 'Sct. Paul' senere til at ligge. I nummer 5 ligger en stor 5-etages bygning opført i 1921, der har været magasinbygning for Rahrs Tekniske Forretning.

I 1938 kom vejnavnet igen til voldsom diskussion i byrådet. I debatten kom andre navne på banen: Rådhusgade og Rådhusstræde. Selv det gamle navn Pistolstræde og Revolverstræde blev foreslået. Enighed kunne man ikke opnå, så man besluttede sig uden særlig begejstring for Asylgade som en foreløbig løsning "Om der skulle ske en Ændring ved en senere Udvidelse af Gaden, kunne drøftes til den Tid", som man skrev i byrådsforhandlingerne. I 1969-71 blev Asylgade forlænget til Åboulevarden ved gennembrud i Østergade. Den nye gade fik navnet Busgaden, idet den er forbeholdt bybustrafikken.

Det foreløbige gadenavn Asylgade skulle vise sig at holde i næsten 40 år. Indtil man i 1977 besluttede at ændre navnet til Hans Hartvig Seedorffs Stræde.

Kilder og henvisninger 

Gader i Aarhus
Struer Energi Park

Struer Energi Park er et idrætsanlæg i Struer på Park Allé 4, 7600 Struer. Centeret rummer 6 idrætshaller, 2 opvisningshaller med tribuner, 1 hal med springgrav og 3 mindre multihaller, fitnesscenter, squash og svømmehal, samt et stort sportstorv med lounge og café.

Opvisningshal 1, med tribune, bliver til dagligt brugt af det lokale håndboldhold Struer Håndbold og nogle ligakampe for TTH Holstebro. I hallen er der plads til i alt 815 tilskuer

Energi Parken blev indviet i 2017.

Eksterne kilder og henvisninger 

 Hjemmeside

Idrætsanlæg i Danmark
Etableret i 2017
Energi Park
Fakhruddin Ali Ahmed

Fakhruddin Ali Ahmed (13. maj 1905 – 11. februar 1977) var en indisk politiker, der var Indiens præsident fra 1974 til 1977. Han var medlem af Det Indiske Kongresparti. Ahmed var den anden indiske præsident, der døde i embedet.

Referencer

Eksterne henvisninger 

Indiens præsidenter
Politikere fra Indien
Kobbefjorden (Måsøy)

Kobbefjorden (nordsamisk: Gáhppovuotna) er en fjord i Måsøy kommune i Troms og Finnmarkfylke i Norge. Fjorden har indløb mellem Kjerringberget i vest og Stikkelvågnæringen i øst og går 20 kilometer mod syd til enden af Vesterbotnen. Lige indenfor mundingen går Ryggefjorden 10 kilometer mod sydvest fra vestsiden. Store Kobbøya ligger lidt øst for indløbet til denne fjordarm. Næsten helt inderst i fjorden ligger Lille Kobbøya, og lige syd for denne deler fjorden sig i Vesterbotnen i sydvest og Austerbotnen i sydøst.

Fjorden er 217 meter på det dybeste, helt yderst i fjorden. 

Helt inderst i fjorden ligger to små bebyggelser. Kobbstein ligger på østsiden af Vesterbotnen og Kjerringvik ligger inderst i vigen med samme navn lige øst for Vesterbotnen.

Kilder og henvisninger

Fjorde i Troms og Finnmark
Måsøy
Rådhuspladsen (Aarhus)

Rådhuspladsen i Aarhus ligger mellem Park Allé og Frederiks Allé. Den har et areal på ca. 3500 m².

Den blev anlagt i 1941 i forbindelse med opførelsen af byens nuværende rådhus fra 1941, der har hovedindgang fra pladsen. Før dette var området en del af Søndre Kirkegård og en forlænget del af Sønder Allé.

På pladsen overfor rådhuset ligger Handelsbankens Hus (tidligere Jydsk Handels- og Landbrugsbank), der blev opført i 1943-44 ved Harald Salling-Mortensen. På Rådhuspladsen står en kopi af skulpturen Grisebrønden fra 1941.

Kilder og henvisninger 

Torve og pladser i Aarhus
Sjællandsgade (Aarhus)

Sjællandsgade i Aarhus er en del af Øgadekvarteret. Den går fra Nørregade til Fynsgade med Thunøgade, Sølystgade og Samsøgade som tværgående. Også Fænøgade og Anholtsgade støder op til Sjællandsgade.

Sjællandsgade opstod i begyndelsen af 1800-tallet som en indkørselsvej til et teglværk. Teglværket lå samme sted som Sjællandsgade og Sølystgade i dag krydser. Derfor giver det også god mening at gaden startede med at hedde Teglgaardsstæde og Teglgaardgade. Det var først i 1891 at den skiftede navn til Sjællandsgade efter en bestemmelse fra Aarhus Byråd. Gaden blev forlænget i 1880 til at gå op til Samsøgade og i 1891 til Fynsgade.

Den ældste bebyggelse på Sjællandgade stammer fra 1850’erne og er det der ligger omkring Nørregade. Det blev bygget da man fjernede byens porte og hegn. Det var også i den periode Studsgade blev revet ned. De ældste huse er 1½ og 2½ etagers bygninger. I 1870’erne og 1880’erne begyndte man på de næste dele af gaderne som er omkring én etage højere.

Sjællandsgade var Øgadekvarterets handelsgade. Her lå en række købmænd og andre butikker. Det var blandt andet her at Ferdinand Salling (far til Herman Salling) fik sine første indtryk af handelslivet i faderens, Hans Christian Sallings købmandsbutik i Sjællandsgade 25. De fleste af butikkerne er i dag lukket, men der er dog stadig enkelte butikker tilbage i gaden.

Øgadekvarteret, som Sjællandsgade er en del af, har også været kendt som Sjællandsgadekvarteret. I 1973 blev Sjællandsgadekvarterets Beboerforening oprettet og den arbejder stadig for at forbedre kvarteret.

Kendte personer fra Sjællandsgade 
 Steffen Brandt - forsanger i Tv·2

Kilder og henvisninger 

Gader i Aarhus
Barry Wilmont

Barry Lereng Wilmont (født 17. januar 1936 i East St. Paul, Manitoba, Canada), er en dansk-canadisk kunstner, uddannet fra Det Kongelige Danske Kunstakademi i København på Billedhuggerskolen under professor Mogens Bøggild 1966-69 og på Skolen for Mur og Rum hos Professor Dan Sterup-Hansen 1969-72.Tildelt Dansk statsborgerskab i 1971.

Barry Lereng Wilmont udførte i 2012 en cire perdue støbt bronzemedalje (diameter 85 mm) for Dan Turèll Selskabet. Medaljen bærer advers et portrait af Dan Turèll og revers forfatterens IBM skrivemaskine, en bogreol og en udstoppet grib med henvisning til forfatterskabet og den årlige skatteudpantning Dan Turèll oplevede. Forfatteren Astrid Saalbach modtog i 2012 som den første medaljen. Han har udført flere cire perdue-støbte medaljer i bronze og sølv som er indgået i Den Kongelige Mønt- og Medaillesamling  og British Museums samling.  Sin første medalje udførte og støbte han på Billedhuggerskolen i 1967. Den indgik samme år i  generalguvernørens medalje samling i Rideau Hall i Ottawa, Ontario, Canada.

I København  har han udstillet i Kunstforeningen på Gl. Strand 1977. Henrik Kampmanns Galleri 1980, 1981 og 2005,  og i 1984 på Sofienholm  (Goethe i Kongo) i Lyngby. Af udsmykningsopgaver skal nævnes: Panum Instituttet et 15 m × 3 m polykromt relief Vildsvinejagten udført i 1999-2000 og Bassin i hvidt og blåt i Klostergårdens passage i København og Den Cimbriske Frise et polykromt relief 10 m × 2,80 m til Skødstrup skole i Jylland. Glasmaleri (2 m × 6 m) Figurer i Arkaisk Landskab og 15 malerier Ingen Vej Tilbage til Vingstedcentret, Vejle. Han er præsenteret i danske og udenlandske museer og har på eget forlag Pavillon Neuf Private Press udgivet grafiske særudgaver. Han har modtaget legater fra Mogens Poulsens Mindelegat, August Stinus Fonden, Brandt Brandtved Fonden, Henry Heerups Hæderslegat, Forfatterforeningens Rejselegat, Konsul George Jorck & Hustru Emma Jorcks Legat, Professor, billedhuggeren Gotfred Eickhoff og hustru, maleren Gerda Eickhoffs Fond, Grosserer L.F. Foghts Fond, og i 2017 modtog han Forening for Boghaandværks hædersbevis for sine bogudgivelser.

Barry Lereng Wilmont har siden 1990 været medlem af Eventyrernes Klub. Han er medlem af Kunstnersamfundets malersektion, Akademirådet. I 2008 blev han optaget i Canadian Who's Who.

Referencer

Eksterne henvisninger 
 
 

Personer fra Canada
Kunstnere fra Danmark
Kristian Lodberg

Kristian Lodberg (født 17. januar 1981 i Esbjerg) er en tidligere dansk ishockeyspiller og nuværende reklamemand og ekspertkommentator på tv. Han er nevø til den tidligere Esbjerg Ishockey Klub-profil Erik Lodberg.

Karriere som spiller 

Han startede med at spille ishockey i Esbjerg Ishockey Klub, hvor han også fik sin professionelle debut i 1997. I 2001 skiftede han til Odense Bulldogs, hvor han i årene 2001-2007 både oplevede sportslig succes og opnåede en status som en af de mest populære spillere i klubben. Således gik én af barerne i Odense Isstadion i lang tid under navnet Lodbergs Corner. Med Lodberg på holdet nåede Odense finalen i DM i ishockey i både 2002 og 2003, men tabte begge gange til henholdsvis Rungsted og Herning. Til gengæld vandt klubben med Lodberg på holdet pokalturneringen i både 2003 og 2006.

I 2007 vendte han hjem til barndomsklubben Esbjerg (på det tidspunkt EfB Ishockey), hvor han i 2008 afsluttede sin karriere.

Kristian Lodberg nåede i sin tid som spiller at spiller over 400 kampe og lave over 100 mål i den bedste danske liga. Han har spillet 28 landskampe for Danmark, hvor han står noteret for 15 mål.

Karriere uden for isen 

Kristian Lodberg dimitterede som cand. mag. i Medievidenskab og Dansk Litteratur fra Syddansk Universitet i 2008 og har siden arbejdet med forretningsudvikling. Han har også arrangeret showkampe med klublegender i Odense i 2012 og i Esbjerg 2013, ligesom han har været til at udvikle kampagner til fordel for Movember-organisationen. I 2015 var han en del af Berlingskes Top 100, der hvert år kårer de 100 største talenter i dansk erhvervsliv. 

Siden 2011 har han været selvstændig brandstrateg og fra november 2020 er han også startet som kontaktdirektør hos Banyo - Digital Agency.

Sideløbende med sin erhvervskarriere, har Kristian Lodberg været tilkoblet TV2 Sport som ekspertkommentator i ishockey, hvor han har kommenteret OL i 2010 og 2014, samt VM i 2015, 2016, 2017 og VM i ishockey 2018.

Noter 

Ishockeyspillere fra Danmark
Personer fra Esbjerg
Nørregade (Aarhus)

Nørregade i Aarhus går fra Nørre Allé til Nørreport. Gaden var tidligere en del af Nørre Allé, men i takt med byggeri langs gaden besluttede Aarhus Byråd i 1910 at ændre navnet på stykket mellem Paradisgade og Guldsmedgade til Nørregade. Gaden er senere blevet forlænget hen til Nørreport.

Nørregade var tidligere en del af en promenadesti, vejen bag om byen, som blev brugt som en tursti og til at smugle ting ind i byen uden om byportenes told. Vejen lå langs det plankeværk, som afgrænsede byen.

Sporvognen gik gennem Nørregade på strækningen fra Store Torv over Lille Torv med endestation på Østbanetorvet. I 1928 lagde man nye spor i Nørregade, så sporvognslinjen blev tosporet. 

I 2000 åbnede den første butik i Paradis Is-kæden på Nørregade 40. Kæden er siden blevet landsdækkende.

Referencer

Eksterne henvisninger 

Gader i Aarhus
Thunøgade

Thunøgade i Aarhus blev anlagt og navngivet i 1889. Navngivet efter øen Tunø, men gaden har beholdt den gamle stavemåde. Den ligger mellem Grønnegade og Hjelmensgade. Gaden er omtrent 580 meter lang. Det første gadestykke blev anlagt allerede i 1872 af en overlærer I.I. Olsen. Vejstykket anlagde han over sit eget grundstykke, som strakte sig fra Ny Munkegade, der dengang var en markvej, og frem til den endnu ikke anlagte Norsgade. Det blev benævnt Olsens Vej.

Allerede i 1882 kom der forespørgsel fra en del beboere om, at Olsens Vej måtte få offentlig status og navn; men på grund af en del uoverensstemmelser beboerne imellem skete dette først i 1890, hvor byrådet erklærede gaden for offentlig og gav den navnet Thunøgade. I 1890 fik Thunøgade gangforbindelse til Høegh-Guldbergs Gade ved anlæggelsen af Thunøstien.

Hvor Thunøgade og Hjelmensgade mødes, blev der sidst i 1970'erne, i haven ved den tidligere Kiers villa, etableret en stor kvarterslegeplads kaldet Børnenes Jord.

Kilder og henvisninger

Gader i Aarhus
Norsgade

Norsgade i Aarhus er opkaldt i 1875 efter kancelliråd Otto Henrik Nors, prokurator, bankdirektør og medlem af Aarhus Byråd.

Gaden blev anlagt i 1874.

Kilder og henvisninger 

Gader i Aarhus
Hjelmensgade

Hjelmensgade i Aarhus er anlagt og navngivet i 1875 som Grønlundsvej og senere Grønlundsgade efter købmand Jens Grønlund, der i 1875 opførte den nordlige hjørneejendom ved Nørregade.

Det nuværende navn fik gaden i 1890. Ligger i Øgadekvarteret.

Kilder og henvisninger 

Gader i Aarhus
Klosterport

Klosterport i Aarhus er en forbindelsesgade, navngivet i 1913. Gaden ligger mellem Klostergade og Nørre Allé.

Kilder og henvisninger 

Gader i Aarhus
Sølystgade

Sølystgade i Aarhus er anlagt og navngivet i 1877 efter gården "Sølyst" som købmand, konsul Peter Herskind i 1860 lod opføre oppe på bakken ovenfor byen. Den vestlige del af gaden fra Sjællandsgade til Ny Munkegade blev anlagt i 1890.

Sølystgade 30 har huset Bagernes Rugbrødsfabrik.

Kilder og henvisninger 

Gader i Aarhus
Yang Kaihui

Yáng Kāihuì (; stilnavn: Yúnjǐn (); 6. november 1901 - 14. november 1930) var Mao Zedongs anden kone; parret blev gift i 1920. De fik tre børn sammen; Mao Anying, Mao Anqing og Mao Anlong. Hendes far var Yang Changji, som var leder af Hunan First Normal School og en af Maos yndlingslærere.

Personer fra Kina
Mao Zedong
Østergade (Aarhus)

Østergade i Aarhus ligger mellem Frederiksgade og Fredensgade. Den blev anlagt i 1850’erne som en del af et byggeprojekt påbegyndt af købmand Henrik Schandorff, der også anlagde Søndergade. Der blev bygget en del huse på vejen frem til 1857, men herefter gik det langsomt med byggerierne, da der var en pengekrise i tiden.

Fremtrædende bygninger i Østergade 
Brobjerghus: Østergade 1. Det nuværende hus blev opført i 1900 efter tegninger af arkitekt Rudolf Frimodt Clausen. Bygningen har blandt andet været hjemsted for Engelsk Beklædnings Magasin, der blev åbnet i 1902 af købmand Peter Friis. Butikken blev senere videreført af Peter Friis' søn, Tage Friis.

Den Folkelige Forsamlingsbygning blev opført i 1870’erne og spillede en central rolle i byens politiske- og senere sociale liv. Bygningen blev senere omdannet til hotel under navnet, Østergades Hotel.
Lanbosparekassens bygning på hjørnet af Østergade og Søndergade. Østergade 9, rummer i dag Nordea.

Kilder og henvisninger 

Gader i Aarhus
Frederiksgade (Aarhus)

Frederiksgade i Aarhus går fra Immervad til Rådhuspladsen, hvor gaden bliver til Frederiks Allé. Fra Østergade til Immervad fungerer den som gågade.

Efter at man i middelalderen havde lavet en bro over åen ved vadestedet Immervad, fik vejen mod sydvest, der gik op over en stejl bakke, navnet Brobjerg. Bebyggelse langs vejen Brobjerg opstod i løbet af 1400-tallet bl.a. med opførelsen i 1482 af karmelitterklosteret nær toppen af bakken. Der har gennem tiderne ligget flere store gårde langs vejen beboet af kendte købmandsfamilier.

I 1824 blev gaden op ad Brobjerg opkaldt efter den danske kong Frederik 6. (1768-1839), der under et besøg i Aarhus var inddraget i fornyelsen af Brobjerg Port. I anledning af Kongens besøg fik den nyopførte byport navnet Frederiksport og gaden blev til Frederiksgade.

I 1830 købte købmand Christian Bang (1794-1870) oliepressen fra oliemøllen i Frederiksgade og flyttede firmaet til nr. 50 i Mejlgade.

Kilder og henvisninger

Gader i Aarhus
Lollandsgade

Lollandsgade i Aarhus ligger ved Nørre Allé og Samsøgade.

Gaden blev navngivet i 1892.

Kendte personer fra Lollandsgade 
 Hans Hedtoft - tidl. statsminister, blev født den 21. april 1903 i Lollandsgade 23.

Kilder og henvisninger 

Gader i Aarhus
Thorvaldsensgade

Thorvaldsensgade i Aarhus er navngivet i 1899 efter den verdensberømte danske billedhugger Bertel Thorvaldsen (1768-1844). Mødet med antikkens kunst i Rom skabte grundlaget for hans anseelse som én af nyklassicismens største billedhuggere. Udførte mange portrætter af europæiske fyrster og fyrstinder, kunstnere og forfattere.

Thorvaldsens Museum i København rummer en stor samling af hans kunstværker, men et par af hans meget betydningsfulde værker som Kristus og De Tolv Apostle befinder sig i Københavns Domkirke.

I Mølleengen tæt ved gaden i Aarhus, findes en navnegruppe med danske kunstnere.

Kilder og henvisninger 

Gader i Aarhus
Carl Blochs Gade

Carl Blochs Gade i Aarhus ligger mellem Thorvaldsensgade, Skovgårdsgade og Søren Frichs Vej. Hører under bykvarteret Mølleengen. Ved gaden lå tidligere Hammelbanegården og banens endestation. Ved gadens østre side ligger godsbaneterrænet.

Gaden blev navngivet i 1899 efter maleren Carl Heinrich Bloch (1834-1890), som er den sidste af de store senromantiske historiemalere, der mest er kendt for sit maleri af Christian 2., der vandrer rundt om bordet i fængslet på Sønderborg Slot.

I 1918 opførte Byggeselskabet Aarhus ti store ejendomme med 4 etager i Carl Blochs Gade.

Kilder og henvisninger 

Gader i Aarhus